ΟΔΗΓΙΑ 92/9/ΕΟΚ ΤΗΣ ΕΠΙΤΡΟΠΗΣ της 19ης Φεβρουαρίου 1992 για την τροποποίηση ορισμένων παραρτημάτων της οδηγίας 69/208/ΕΟΚ του Συμβουλίου περί της εμπορίας των σπόρων προς σπορά των ελαιούχων και κλωστικών φυτών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 69/208/ΕΟΚ του Συμβουλίου της 30ής Ιουνίου 1969 περί εμπορίας των σπόρων προς σπορά των ελαιούχων και κλωστικών φυτών (1), όπως τροποποιήθηκε τελευταία από την οδηγία 90/654/ΕΟΚ (2), και ιδίως το άρθρο 20,

Εκτιμώντας:

ότι, με βάση τις τελευταίες επιστημονικές και τεχνικές γνώσεις, πρέπει να τροποποιηθούν τα παραρτήματα Ι και ΙΙ της οδηγίας 69/208/ΕΟΚ, όσον αφορά τους επιβλαβείς για τη σόγια οργανισμούς για τους λόγους που αναφέρονται κατωτέρω-

ότι σύμφωνα με τις σημερινές επιστημονικές και τεχνικές γνώσεις οι Pseudomonas syringae pv. glycinea, Diaporthe phaseolorum var. caulivora και var. sojae, Phialophora gregata και Phytophthora megasperma f. sp. glycinea, θεωρούνται επιβλαβείς οργανισμοί η εισαγωγή των οποίων μπορεί να απαγορευθεί σε ορισμένα κράτη μέλη σύμφωνα με το κοινοτικό φυτοϋγειονομικό καθεστώς, το οποίο θεσπίστηκε με την οδηγία 77/93/ΕΟΚ του Συμβουλίου (3)-

ότι τροποποιούνται τα αντίστοιχα παραρτήματα της οδηγίας 77/93/ΕΟΚ για να ληφθεί υπόψη η σημερινή κατάσταση εξάπλωσης αυτών των οργανισμών-

ότι, ωστόσο, είναι σκόπιμο να εξασφαλιστεί ότι οι παραπάνω επιβλαβείς οργανισμοί, οι οποίοι μπορούν να μειώσουν την απόδοση των σπόρων, θα πρέπει να διατηρηθούν σε όσο το δυνατόν χαμηλά επίπεδα-

ότι στις περιπτώσεις των Pseudomonas syringae pv. glycinea και Diaporthe phaseolorym var. caulivora και var. sojae είναι σκόπιμο να καθοριστούν κατάλληλα όρια για τους σπόρους της σόγιας, ώστε να διατηρηθεί η γεωργική αξία των σπόρων, παρόλο που έχουν προσβληθεί, σ' έναν βαθμό, από τους εν λόγω οργανισμούς-

ότι η αδρανής ύλη στις σπορομερίδες αποτελεί κίνδυνο για την εξάπλωση της Phialophora gregata και Phytophtora megasperma f. sp. glycinae- ότι πρέπει να καθοριστούν κατάλληλα όρια σε σχέση με μέγιστη περιεκτικότητα αδρανούς ύλης στους σπόρους σόγιας, με σκοπό να μειωθεί ο κίνδυνος μόλυνσης από τους εν λόγω επιβλαβείς οργανισμούς-

ότι τα μέτρα που προβλέπονται στη παρούσα οδηγία είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 69/208/ΕΟΚ τροποποιείται ως εξής:

1. Στο παράρτημα Ι σημείο 4, προστίθεται το ακόλουθο κείμενο: "Στην περίπτωση της Glycine max. - ο όρος αυτός εφαρμόζεται κυρίως στους οργανισμούς Pseudomonas syringae pv. glycinea, Diaporthe phaseolorum var. caulivora και var. sojae, Phialophora gregata και Phytophthora megasperma f. sp. glycinea."

2. Στο παράρτημα ΙΙ στήλη Ι σημείο 3, προστίθεται το ακόλουθο σημείο:

"Γ. Ειδικές προδιαγραφές ή άλλοι όροι που εφαρμόζονται στην Glycine max:

α) όσον αφορά την Pseudomonas syringae pv. glycinea, ο μέγιστος αριθμός των επί μέρους δειγμάτων για τα οποία έχει διαπιστωθεί ότι έχουν προσβληθεί από τους εν λόγω οργανισμούς, δεν πρέπει να υπερβαίνει τα τέσσερα, εντός δείγματος 5 000 σπόρων τουλάχιστον ανά σπορομερίδα που υποδιαιρείται σε πέντε επί μέρους δείγματα.

Εφόσον διαπιστωθούν ύποπτες αποικίες και στα πέντε επιμέρους δείγματα, μπορούν να πραγματοποιηθούν κατάλληλες βιοχημικές δοκιμασίες επί των υπόπτων αποικιών που απομονώνονται σε ευνοϊκό περιβάλλον από κάθε επί μέρους δείγμα, προκειμένου να επιβεβαιωθούν οι ανωτέρω προδιαγραφές ή όροι-

β) όσον αφορά την Diaporthe phaseolorum ο μέγιστος αριθμός σπόρων που έχουν προσβληθεί δεν πρέπει να υπερβαίνει τους 15 %-

γ) το ποσοστό κατά βάρος αδρανούς ύλης, όπως ορίζεται σύμφωνα με τις τρέχουσες διεθνείς μεθόδους δοκιμασίας δεν πρέπει να υπερβαίνει 0,3 %.

Σύμφωνα με τη διαδικασία που καθορίζεται στο άρθρο 20, επιτρέπεται στα κράτη μέλη να μην διενεργούν τη δοκιμασία, όσον αφορά τις ανωτέρω ειδικές προδιαγραφές ή άλλους όρους, εκτός εάν βάσει της προηγούμενης πείρας υπάρχει αμφιβολία ότι δεν τηρήθηκαν οι εν λόγω προδιαγραφές ή όροι."

Άρθρο 2

Οι προδιαγραφές και οι όροι που αναφέρονται στο άρθρο 1 θα αναθεωρηθούν, εφόσον παρίσταται ανάγκη, το αργότερο έως τις 30 Ιουνίου 1995.

Άρθρο 3

Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο μέχρι τις 30 Ιουνίου 1992. Ενημερώνουν αμελλητί την Επιτροπή σχετικά με αυτό το θέμα.

Όταν τα κράτη μέλη θεσπίζουν τα εν λόγω μέτρα, αυτά πρέπει να περιέχουν αναφορά στην παρούσα οδηγία ή να συνοδεύονται από κάποιο στοιχείο κατά την επίσημη δημοσίευσή τους. Τη μέθοδο διατύπωσης της αναφοράς την καθορίζουν τα κράτη μέλη.

Άρθρο 4

Η παρούσα οδηγία απευθύνεται στα κράτη μέλη. Βρυξέλλες, 19 Φεβρουαρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 169 της 10. 7. 1969, σ. 3. (2) ΕΕ αριθ. L 353 της 17. 12. 1990, σ. 48. (3) ΕΕ αριθ. L 26 της 31. 1. 1977, σ. 20.